Boekoorsig: Die menslike dieretuinFrançois Durand se boek getiteld Die menslike dieretuin, wat deur sy gereelde praatjies getiteld “Die professor” op RSG saam met Amoré Bekker geïnspireer is, word uitgegee deur Naledi. Die boek bied ’n toeganklike en eietydse oorsig oor parasiete en organismes wat binne en buite die mens leef. Die menslike dieretuin beslaan 404 bladsye en is in drie afdelings ingedeel, naamlik “Buite”, “Van buite na binne” en “Binne”. Durand skryf in die inleiding: “Hierdie boek gaan oor die rol van parasiete en simbionte wat in en op ons leef en wat ons kan verpes, vermink, verlam en doodmaak, maar ook in sommige gevalle ons bevoordeel en trouens, ons aan die lewe hou. Parasiete het nie slegs ’n effek op die immuunstelsel van hul gasheer nie, maar stimuleer die vorming, instandhouding en opgradering daarvan. Meestal weet mens nie eens dat jy hierdie rylopers in en op jou het nie, en mens kom dit gewoonlik eers agter wanneer siekte, stres, medisyne of wanvoeding jou immuniteit verswak en die parasiete begin handuit ruk.” Dit is grillerig om te besef dat triljoene van hierdie organismes die menslike liggaam as ’n tuiste beskou. “’n Mens bevat triljoene selle – waarvan miskien net die helfte, of minder, menslik is – die res behoort aan die organismes wat bo-op of binne-in ons bly” (99). Ons liggame is glo voedsaam en bied aan die organismes ’n feesmaal. Daar is endoparasiete wat van ons velvlokkies, olie-afskeidings en die bakterieë en swamme op ons velle leef, en daar is ektoparasiete wat onder die vel indring om te voed. En net soos by predatore, speel parasiete ’n rol in natuurlike seleksie en oorweldig die gasheer wanneer dié se verswakte immuunstelsel nie hulle getalle meer effektief kan onderdruk nie. Durand verduidelik in ’n vloeiende geselstrant alles en nog meer oor parasiete. Daar is ook gedetailleerde wit-en-swart illustrasies deur Durand self asook ’n omvattende woordelys van meer as ’n duisend definisies en omskrywings. Die uitgewer noem dit ’n “besonderse geskenk aan die Afrikaanse leser”. Interessant genoeg (en sekerlik ook omstrede) is die feit dat baie mense met toksoplasmose besmet is. Dit kan depressie en ander neurologiese probleme veroorsaak. ’n Wanbalans in die derm-mikrobes is glo ook die hoofrede vir diabetes en kolonkanker. Hoofstuk 16 getiteld “En jy dog slaai is goed vir jou” het my nogal geskok, want blykbaar is nagenoeg 50 miljoen mense tans wêreldwyd besmet met skadelike lewerbotte wat op plante of besmette water en vleis voorkom. Weetgierige persone sal waarde put uit hierdie insiggewende publikasie wat van die jongste navorsing oor parasitologie bevat. Die leser leer nie net oor parasiete en organismes en hulle effek op die mens nie, maar ontwikkel ook ’n dieper insig in die mens se plek in die natuurlike wêreld. Die menslike dieretuin bied voorwaar ’n unieke leeservaring. Meer oor die skrywer: Prof François Durand is ’n paleontoloog en ekoloog aan die Universiteit van Johannesburg. Hy hou graag praatjies oor die natuur en volhoubaarheid. Dan is hy ook ’n suksesvolle kunstenaar wie se illustrasies al vir publikasies, seëls en goue munte gebruik is. Die menslike dieretuin is hier beskikbaar of skakel Tertia Swart by 078 648 8616.